
REGULAMENTUL
cu privire la modul de ținere a Registrului de stat al vehiculelor
Capitolul I
DISPOZIȚII GENERALE
1. Regulamentul cu privire la modul de ținere a Registrului de stat al vehiculelor (în continuare – Regulament) stabilește modul de utilizare și administrare a Registrului de stat al vehiculelor (în continuare – RSV), precum și atribuțiile, drepturile și responsabilitățile subiecților raporturilor juridice.
2. Sistemul informațional „Registrul de stat al vehiculelor” (în continuare – SI RSV) formează resursa informațională de bază RSV, care conține totalitatea sistematizată de date privind vehiculele înmatriculate pe teritoriul Republicii Moldova, titularii de drepturi, împuternicirile și interdicțiile la ele, precum și a documentelor și numerelor de înmatriculare eliberate.
3. RSV este parte componentă a resurselor informaționale de stat și are ca obiectiv principal asigurarea necesităților utilizatorilor RSV privind informațiile analitice și statistice cu privire la vehiculele înmatriculate pe teritoriul Republicii Moldova.
4. RSV reprezintă o resursă informațională de stat departamentală.
5. Noțiunile utilizate în prezentul Regulament au semnificația prevăzută de Legea nr. 71/2007 cu privire la registre, precum și noțiunile utilizate din Conceptul Sistemului informațional „Registrul de stat al vehiculelor” (în continuare – Concept SI RSV).
Capitolul II
SUBIECȚII RAPORTURILOR JURIDICE ÎN
DOMENIUL RSV
6. Subiecții raporturilor juridice din domeniul creării și ținerii RSV sunt:
6.1. Proprietarul RSV;
6.2. Posesorul RSV;
6.3. Deținătorul RSV;
6.4. Registratorul datelor în RSV;
6.5. Furnizorul datelor în RSV;
6.6. Destinatarul datelor din RSV.
7. Proprietarul RSV își realizează drepturile de proprietate, de gestionare și de utilizare a datelor înregistrate în resursa informațională.
8. Posesorul și deținătorul RSV (în continuare – posesor) asigură condițiile juridice, financiare și organizatorice pentru crearea, administrarea, mentenanța și dezvoltarea resursei informaționale RSV.
9. Registratorii de date în RSV sunt persoane juridice de drept public și privat, cărora posesorul le-a acordat drepturi respective de înregistrare, actualizare (completare/modificare) și radiere a datelor obiectului informațional al RSV, conform prevederilor Conceptului SI RSV. Atribuțiile se transmit în baza și în conformitate cu prezentul Regulament sau cu acordurile încheiate cu posesorul RSV.
10. Furnizorii de date în RSV sunt persoanele fizice și juridice de drept public și privat, care prezintă date despre obiectul înregistrării în baza și în conformitate cu prezentul Regulament sau cu acordurile încheiate cu posesorul RSV.
11. Destinatarii datelor RSV sunt persoanele fizice sau juridice de drept public și privat, mandatate cu dreptul de a consuma datele din RSV, conform actelor normative.
12. Subiecții raporturilor juridice în domeniul creării și ținerii RSV sunt stabiliți în Conceptul Sistemului informațional „Registrul de stat al vehiculelor”.
Capitolul III
DREPTURILE SI OBLIGATIILE SUBIECȚILOR
RAPORTURILOR JURIDICE
Secțiunea 1
Drepturile si obligațiile Posesorului RSV
13. Posesorul RSV are următoarele drepturi:
13.1. stabilește procedurile de accesare și vizualizare a datelor din RSV;
13.2. aprobă instrucțiuni/proceduri privind înregistrarea, păstrarea, actualizarea, corectarea, validarea/invalidarea, radierea și utilizarea datelor din RSV;
13.3. verifică respectarea de către utilizatorii RSV, în limitele rolurilor atribuite, a condițiilor juridice, financiare, organizatorice, tehnice de funcționare și exploatare a RSV;
13.4. supraveghează respectarea cerințelor de securitate a informației de către utilizatorii RSV, constată și documentează cazurile/tentativele de încălcare;
13.5. solicită registratorilor și furnizorilor remedierea erorilor și omisiunilor, precum și actualizarea și corectarea datelor înregistrate în RSV;
13.6. solicită registratorilor și furnizorilor informații suplimentare privind obiectele supuse înregistrării în RSV, în limitele cadrului normativ;
13.7. suspendă sau revocă drepturile de acces la RSV pentru utilizatorii care nu respectă regulile stabilite, cerințele de securitate, standardele și normele aplicabile securității informaționale;
13.8. efectuează controlul intern al RSV, inclusiv prin audituri/controale de conformitate, în condițiile actelor normative;
13.9. asigură elaborarea și promovarea cadrului normativ aferent RSV, prin intermediul Cancelariei de Stat, în limitele competențelor;
13.10. exercită alte drepturi stabilite de cadrul normativ aplicabil, inclusiv de Legea nr. 71/2007 cu privire la registre.
14. Posesorul RSV are următoarele obligații:
14.1. asigură condițiile organizatorice, juridice și financiare pentru crearea, administrarea, mentenanța și dezvoltarea RSV;
14.2. administrează și exploatează RSV în conformitate cu actele normative și prezentul Regulament;
14.3. stabilește și implementează măsurile organizatorice și tehnice necesare pentru securitatea informației și protecția datelor cu caracter personal, inclusiv printr-un sistem coerent de roluri, profiluri și autorizări de acces;
14.4. monitorizează accesarea și prelucrarea datelor în RSV, identifică neconformitățile și întreprinde măsurile necesare;
14.5. asigură plenitudinea, integritatea și veridicitatea datelor înregistrate în RSV și previne modificările neautorizate;
14.6. asigură dezvoltarea continuă a RSV, inclusiv prin extinderea/integrarea de noi componente și funcționalități;
14.7. asigură suport metodologic și practic utilizatorilor RSV, în condițiile și limitele cadrului normativ;
14.8. asigură autenticitatea și controlul accesului registratorilor, furnizorilor și destinatarilor, potrivit drepturilor de acces stabilite și atribuțiilor delegate;
14.9. asigură monitorizarea modului de furnizare a datelor în/din RSV;
14.10. gestionează și păstrează înregistrările de audit intern și extern privind securitatea operațiunilor de prelucrare a datelor cu caracter personal în cadrul RSV;
14.11. informează utilizatorii RSV despre reglementările normative relevante și despre modificările care afectează condițiile tehnice de funcționare ale RSV;
14.12. asigură funcționarea RSV în regim continuu (24/24, 7/7), cu excepția perioadelor de mentenanță planificată și/sau intervențiilor necesare, efectuate, de regulă, în afara orelor de program;
14.13. asigură păstrarea RSV până la adoptarea deciziei de lichidare; în cazul lichidării, asigură transmiterea în arhivă a datelor și documentelor, conform actelor normative;
14.14. utilizează datele obținute din RSV exclusiv în scopuri legale.
Secțiunea 2
Drepturile si obligațiile registratorului RSV
15. Registratorul RSV are următoarele drepturi:
15.1. accesarea, vizualizarea, actualizarea datelor din oficiu în limitele competențelor deținute și rolului atribuit în RSV;
15.2. înaintarea către posesorul RSV de propuneri privind modificarea actelor normative care reglementează funcționarea RSV;
15.3. solicitarea și recepționarea de la posesorul RSV a suportului metodologic și practic necesar privind funcționarea RSV;
15.4. înaintarea către posesorul RSV a propunerilor de ordin normativ, tehnic și organizatoric în vederea îmbunătățirii și sporirii eficacității funcționarii RSV.
16. Registratorul RSV are următoarele obligații:
16.1. înregistrarea, actualizarea (completarea, modificarea), radierea datelor obiectelor informaționale și atributelor aferente acestora, conform prevederilor Conceptului SI RSV și rolului atribuit în RSV;
16.2. desemnarea persoanelor responsabile de înregistrare, actualizare (completare, modificare), radiere a obiectelor informaționale și atributelor aferente; 
16.3. asigurarea corectitudinii, autenticității și veridicității datelor înregistrate în RSV;
16.4. asigurarea respectării cerințelor privind protecția datelor cu caracter personal prelucrate în cadrul RSV, în conformitate cu prevederile actelor normative;
16.5. informarea posesorului al RSV despre problemele identificate în funcționarea RSV;
16.6. întreprinderea măsurilor privind prevenirea accesului neautorizat la datele din RSV de către persoanele terțe;
16.7. întreprinderea măsurilor de prevenire a incidentelor de securitate;
16.8. raportarea posesorului RSV cu privire la incidentele de infrastructură, erorile de sistem sau erorile cauzate de factorul uman în scopul remedierii acestora;
16.9. înaintarea către posesorul RSV a demersurilor privind autorizarea, modificarea, suspendarea și revocarea dreptului de acces la RSV al registratorilor, furnizorilor și destinatarilor acestuia.
16.10. utilizarea datelor obținute din RSV în scopuri legale și în conformitate cu actele normative.
Secțiunea 3
Drepturile si obligațiile furnizorului de date în RSV
17. Furnizorul de date în RSV are următoarele drepturi:
17.1. accesarea și vizualizarea datelor din RSV în limitele competențelor deținute și conform rolului atribuit în RSV;
17.2. solicitarea de la posesorul RSV a informațiilor complete privind datele obiectelor informaționale care se conțin în RSV și care au fost prezentate de către acest Furnizor;
17.3. solicitarea și recepționarea suportului de la posesorul RSV privind utilizarea corectă a RSV.
17.4. înaintarea către posesorul RSV a propunerilor de ordin normativ, tehnic și organizatoric în vederea îmbunătățirii și sporirii eficacității funcționarii RSV.
18. Furnizorul de date în RSV are următoarele obligații:
18.1. asigurarea disponibilității datelor deținute și destinate consumului de către RSV, prin intermediul platformei de interoperabilitate (MConnect);
18.2. asigurarea corectitudinii, autenticității și confidențialității datelor furnizate pentru a fi înregistrate în RSV;
18.3. asigurarea prezentării datelor actualizate pentru înregistrare în RSV sau  conform periodicității prevăzute de actele normative sau de acord;
18.4. informarea posesorului RSV despre modificarea actelor normative aferente datelor înregistrate în RSV;
18.5. informarea posesorului RSV despre orice situație care face imposibilă furnizarea datelor în RSV;
18.6. desemnarea și informarea posesorului RSV despre persoanele împuternicite cu dreptul de a transmite date pentru înregistrarea în RSV;
18.7. utilizarea datelor consumate din RSV în scopuri legale și în conformitate cu actele normative.
[bookmark: bookmark11][bookmark: bookmark10]Secțiunea 4
Drepturile si obligațiile destinatarului de date RSV
19. Destinatarul de date RSV are următoarele drepturi:
19.1. solicitarea și recepționarea de la posesorul RSV a datelor necesare și a suportului privind utilizarea corectă a RSV;
19.2. solicitarea și recepționarea de la posesorul RSV a datelor cu privire la acordarea accesului la datele înregistrate, pornind de la atribuțiile și funcțiile deținute, precum și în conformitate cu scopul prelucrării;
19.3. vizualizarea datelor din RSV în conformitate cu rolul atribuit și fără dreptul de a modifica aceste date;
19.4. înaintarea către posesorul RSV a propunerilor de ordin normativ, tehnic și organizatoric în vederea îmbunătățirii și sporirii eficacității funcționarii RSV.
20. Destinatarul de date RSV are următoarele obligații:
20.1. asigurarea accesării și utilizării datelor din RSV în conformitate cu competențele și scopul legitim de utilizare a acestora;
20.2. asigurarea respectării cerințelor privind protecția datelor cu caracter personal utilizate în cadrul RSV, în conformitate cu prevederile actelor normative;
20.3. asigurarea protecției, securității și confidențialității datelor accesate (vizualizate, consumate) în RSV, precum și utilizarea acestora strict în scopurile și condițiile stabilite de Posesor și de cadrul legal aplicabil; transmiterea sau punerea la dispoziția terților este interzisă, cu excepția cazurilor prevăzute de lege ori ale celor permise prin condițiile/contractele aplicabile ale platformei MConnect, care încorporează politicile de utilizare comunicate de Posesor;
20.4. întreprinderea măsurilor de prevenire a incidentelor de securitate;
20.5. informarea posesorului despre neconformitățile depistate;
20.6. utilizarea datelor consumate din RSV în scopuri legale și în conformitate cu actele normative.
Capitolul IV
ȚINEREA SI ASIGURAREA FUNCTIONARII RSV
21. RSV se ține în limba română, în format electronic.
22. Funcțiile de administrare a RSV sunt delegate de către posesor subdiviziunii de resort.
23. RSV este găzduit pe platforma tehnologică guvernamentală comună (MCloud) în conformitate cu Hotărârea Guvernului nr. 128/2014 privind platforma tehnologică guvernamentală comună (MCloud).
24. RSV funcționează zilnic (7/7, 24/24), cu excepția timpului rezervat pentru lucrări de mentenanță, care sunt programate, cu unele excepții, în afara orelor de program sau în zilele de odihnă ori de sărbătoare.
25. Schimbul de date dintre RSV și alte resurse informaționale de stat se realizează prin intermediul platformei de interoperabilitate (MConnect), în conformitate cu cadrul normativ care reglementează domeniul interoperabilității și al schimbului de date.
26. Schimbul de date dintre RSV și alte resurse informaționale deținute de Agenția Servicii Publice poate fi realizat și în afara platformei de interoperabilitate (MConnect), în conformitate cu prevederile art. 6 din Legea nr. 142/2018 cu privire la schimbul de date și interoperabilitate.
27. Păstrarea RSV este asigurată de către posesor până la adoptarea deciziei Guvernului de lichidare a acestuia.
28. Zonele restricționate ale RSV vor fi accesibile utilizatorilor cu o identitate verificată prin serviciul electronic guvernamental de autentificare și control al accesului (MPass), care vor putea accesa serviciile și datele care corespund drepturilor lor de acces.
29. Înregistrarea, actualizarea și radierea din evidență a obiectelor informaționale și atributelor aferente în RSV este asigurată de către registratori în temeiul documentelor justificative disponibile, precum și după examinarea și validarea datelor parvenite de la furnizori.
30. Obiectele informaționale și scenariile de bază asociate obiectelor informaționalele din RSV sunt descrise în Conceptul SI RSV.
31. Evidența obiectelor informaționale se ține conform instrucțiunilor elaborate de posesorul RSV și aprobate în comun cu registratorii implicați.
32. La înregistrarea inițială în RSV fiecărui obiect informațional i se atribuie, în mod obligatoriu, un identificator unic, care rămâne invariabil pe parcursul ciclului de viață al obiectului.
33. Înregistrarea repetată a persoanei fizice în RSV sau acumularea repetată a datelor despre persoana fizică în RSV, se interzice.
34. Procedura de înregistrare, actualizare și radiere a datelor include principalele etape de autentificare în sistem a registratorului RSV și de accesare a componentelor RSV destinate înregistrării datelor, de completare a câmpurilor obligatorii ale formularului electronic și, după caz, a celor opționale.
35. Datele din RSV reprezintă totalitatea obiectelor informaționale și atributelor acestora. Obiectele informaționale pot fi proprii sau împrumutate. Atributele proprii pot fi modificate, iar atributele împrumutate pot fi doar vizualizate.
36. Toate modificările operate în RSV se păstrează în ordine cronologică, cu păstrarea nemijlocită a istoricului acestora.
37. [bookmark: _Hlk176431791]În cazul constatării incorectitudinii sau inexactității datelor înregistrate sau recepționate pentru înregistrare de la furnizori, registratorul este obligat să întreprindă măsuri pentru identificarea cauzei și remedierea situației, cu informarea și implicarea furnizorului, și/sau posesorului.
38. Pentru utilizarea datelor în RSV se impun următoarele restricții:
38.1. registratorii pot vizualiza, modifica și radia datele doar în conformitate cu atribuțiile pe care le au în cadrul RSV în temeiul documentelor justificative;
38.2. destinatarii datelor nu sunt în drept să modifice datele obținute din RSV, iar la utilizarea acestora sunt obligați să indice sursa lor.
39. Termenul de păstrare a documentelor semnate electronic este identic cu termenul prevăzut de cadrul normativ pentru păstrarea documentelor echivalente pe suport de hârtie.
40. Furnizorii de date sunt obligați să asigure plenitudinea, corectitudinea și autenticitatea datelor prezentate pentru a fi înregistrate în RSV, precum și să asigure actualizarea acestora în modul stabilit de cadrul normativ sau în baza acordurilor cu privire la schimbul de date și interoperabilitate.
41. Înregistrarea datelor neveridice în RSV este interzisă.
42. Jurnalizarea evenimentelor produse în RSV este asigurată de către posesorul acestuia, prin intermediul modulului de jurnalizare intern al sistemului informațional, iar în cazul integrării cu serviciul electronic guvernamental de jurnalizare (MLog) – în conformitate cu cadrul normativ care reglementează sistemul informațional partajat respectiv.
Capitolul V
MANAGEMENTUL UTILIZATORILOR ÎN CADRUL RSV ȘI PROCESELE DE ADMINISTRARE
43. Managementul utilizatorilor se efectuează prin gestiunea rolurilor și utilizatorilor din cadrul RSV de către posesor.
44. Atât pentru asigurarea posibilității de intervenție operativă, cât și pentru descentralizarea gestionării utilizatorilor și a drepturilor de acces, posesorul va realiza distribuirea drepturilor conform proceselor de administrare:
44.1. administrare sistem/infrastructură;
44.2. administrare conținut;
44.3. administrare utilizatori;
44.4. administrare securitate.
45. Administrarea de sistem/infrastructură necesită gestionarea sistemelor operaționale, bazelor de date, copierea de rezervă și restabilirea, resursele de rețea.
46. Administrarea de conținut necesită configurarea proceselor prin care se gestionează, organizează, actualizează și monitorizează datele disponibile în cadrul RSV.
47. Administrarea de utilizatori necesită configurarea rolurilor atribuite și este efectuată la nivel central.
48. Administrarea de securitate se va asigura prin monitorizarea acțiunilor utilizatorilor, accesarea și furnizarea datelor de audit.
49. Procesele de administrare pe domeniile de competență se efectuează cu ajutorul procedurilor de administrare aprobate.
49.1. Utilizarea procedurilor de administrare care nu sunt aprobate se admite numai în situații de impediment care justifică neexecutarea obligației.
49.2. Modificări în procedura de administrare se admit numai după aprobarea lor de către posesorul RSV.
49.3. Procedurile de administrare se elaborează de către posesor pentru fiecare proces de administrare. Toate procedurile de administrare se documentează în formă de regulamente/instrucțiuni și se aprobă de către posesorul RSV.
50. În procesul de administrare a RSV, posesorul asigură:
50.1. funcționarea și ținerea RSV în conformitate cu procedurile de administrare și prezentul Regulament;
50.2. colectarea datelor de la furnizori, înregistrarea și stocarea lor în banca centrală de date, menținerea și actualizarea acestora;
50.3. autenticitatea și integritatea prezentării de către utilizatori a datelor în banca centrală de date a RSV;
50.4. accesul utilizatorilor RSV la date din banca centrală de date în conformitate cu actele normative. În caz de modificare a drepturilor de acces, posesorul trebuie să ia decizia cu privire la reconfigurarea acestora, după caz;
50.5. asistență informațională utilizatorilor RSV în modul stabilit;
50.6. măsurile necesare privind protecția și confidențialitatea datelor din RSV împotriva acțiunilor neautorizate (acces, actualizare, radiere și transmitere de date);
50.7. măsurile organizatorico-tehnice necesare pentru protecția datelor în conformitate cu cerințele privind protecția datelor RSV și respectarea acestor măsuri;
50.8. protejarea, prin măsuri adecvate, a datelor colectate, echipamentelor tehnice și produselor de program utilizate pentru administrarea acestora, asigurând securitatea și integritatea datelor înregistrate în banca centrală de date a RSV împotriva riscurilor de pierdere, distrugere, precum și împotriva folosirii neautorizate sau divulgării lor;
50.9. monitorizarea acțiunilor persoanelor autorizate în RSV, inclusiv supravegherea accesării datelor;
50.10. efectuarea activităților de audit al securității categoriilor speciale de date cu caracter personal înregistrate în RSV;
50.11. serviciul de copiere de rezervă a întregului RSV pentru continuitatea operațională în cazul apariției unui incident și restabilirea rapidă a funcționalității RSV fără pierdere de date într-un termen rezonabil, stabilit prin planul de continuitate, cu excluderea/limitarea extinderii defecțiunilor în cadrul RSV, cu minimizarea impactului negativ asupra activității utilizatorilor;
50.12. ajustarea locurilor de muncă autorizate ale utilizatorilor și acordarea suportului necesar pentru conectarea acestora la RSV;
50.13. informarea utilizatorilor despre modificările condițiilor tehnice de funcționare a RSV.
51. Dezvoltarea RSV include activități ce țin de dezvoltarea sistemului informațional, structurilor bazelor de date, rapoartelor generate din RSV, elaborarea web serviciilor, managementul proceselor operaționale.
52. Funcțiile de dezvoltare a RSV sunt executate de către posesorul acestuia.
Capitolul VI
REGIMUL JURIDIC DE UTILIZARE
A DATELOR DIN RSV 
53. Accesul la datele din RSV, precum și punerea la dispoziție a datelor din RSV sunt limitate și se efectuează în baza actelor normative care prevăd aceste proceduri, în special: Legea nr. 142/2018 cu privire la schimbul de date și interoperabilitate și Legea nr. 148/2023 privind accesul la informațiile de interes public.
54. Utilizatorii au drept de acces la datele din RSV în limitele competențelor deținute și rolului atribuit în RSV, cu respectarea regimului juridic al datelor accesate. Nivelul de acces la date pentru fiecare utilizator corespunde funcției deținute și profilului de acces.
55. Dreptul de acces la RSV este segmentat pe unități de conținut, atribuind prerogative partajate, și anume: înregistrare, vizualizare, actualizare, procesare, extragere, validare/invalidare și radiere.
56. Accesul la RSV este segmentat pe utilizatori, ale căror drepturi de acces sunt definite în acte normative și poate fi activ sau pasiv.
57. Registratorul, de regulă, are acces la datele din RSV, ceea ce presupune posibilitatea de înregistrare, actualizare și radiere în temeiul competențelor legale (din oficiu) a datelor înregistrate de acesta, în limita scopului și atribuțiilor acordate prin prezentul Regulament și stipulate în acte normative.
58. Furnizorul de date și destinatarul au acces pasiv la datele din RSV, ceea ce presupune vizualizarea datelor numai în formatul individual permis pentru fiecare în parte. Respectiv și registratorul va avea rol cu acces pasiv la datele străine.
59. Furnizorul de date poate modifica și radia datele înregistrate de aceștia în RSV prin intermediul registratorului.
60. Destinatarul datelor din RSV nu este în drept să modifice datele consumate.
61. Destinatarul poate consuma datele înregistrate în RSV prin intermediul platformei de interoperabilitate (MConnect).
62. Accesul la RSV și exploatarea acestuia fără autorizare nominală sunt strict interzise și sunt calificate ca acces neautorizat la informația cu caracter personal, atribuită categoriei de informație cu caracter limitat.
63. Dreptul de acces la RSV nu este unul permanent, acesta poate fi suspendat sau revocat.
64. Înregistrarea, vizualizarea, actualizarea, procesarea, extragerea, validarea/invalidarea datelor în/din RSV de pe un nume sau profil de utilizator străin sunt strict interzise și calificate ca acces neautorizat.
65. Suspendarea dreptului de acces la RSV se efectuează de către posesor, în una dintre următoarele situații:
65.1. pe durata cercetării disciplinare;
65.2. în cazul concediilor de lungă durată;
65.3. inactivitate prelungită;
65.4. suspiciune de compromitere a contului;
65.5. la solicitarea motivată a autorităților.
66. Revocarea dreptului de acces la RSV se efectuează de către posesor, în una dintre următoarele situații:
66.1. la încetarea/suspendarea raportului de serviciu/de muncă al utilizatorului;
66.2. la intervenirea modificărilor în raportul de serviciu/de muncă, când noile atribuții nu impun accesul la datele din RSV;
66.3. la constatarea încălcării măsurilor de protecție și/sau a regulilor de securitate a datelor din RSV.
67. Transferul transfrontalier al datelor din RSV este permis doar în condițiile prevăzute de lege sau de tratatele internaționale la care Republica Moldova este parte, dacă acestea nu prevăd altfel.
Capitolul VII
ASIGURAREA PROTECTIEI SI SECURITATII DATELOR DIN RSV
Secțiunea 1
Securitatea informației în RSV
68. Datele din RSV fac parte din categoria datelor cu acces limitat, care necesită a fi protejate. Asigurarea securității, confidențialității și integrității datelor prelucrate în cadrul RSV se efectuează de către utilizatori cu drepturi de acces și cu respectarea strictă a cerințelor față de asigurarea securității datelor cu caracter personal la prelucrarea acestora.
69. Măsurile de protecție și securitate a datelor cu caracter personal reprezintă o parte componentă a lucrărilor de creare, administrare, mentenanță și dezvoltare a RSV și se efectuează neîntrerupt de către posesorul RSV.
70. Obiect al asigurării protecției și securității datelor din RSV îl constituie întregul complex de mijloace software și hardware care asigură realizarea proceselor informaționale, și anume:
70.1. baza de date, sistemele informaționale, sistemele operaționale, sistemele de gestiune a bazelor de date, sistemele de evidență și alte aplicații care asigură funcționarea RSV;
70.2. sistemele de telecomunicații, rețelele, serverele, calculatoarele și alte mijloace tehnice de prelucrare a datelor.
71. Protecția datelor cu caracter personal din RSV la nivel de posesor se efectuează prin următoarele metode:
71.1. prevenirea conexiunilor neautorizate la rețelele de transport de date guvernamentale și interceptării cu ajutorul mijloacelor tehnice specifice a datelor din RSV transmise prin aceste rețele;
71.2. asigurarea măsurilor de protecție a datelor prin folosirea metodelor criptografice de transmitere a datelor prin rețelele de transport de date guvernamentale;
71.3. excluderea accesului neautorizat la datele din RSV prin utilizarea funcționalităților de autorizare ale serviciului guvernamental MPass;
71.4. prevenirea acțiunilor speciale tehnice și de program care duc la distrugerea, denaturarea datelor sau cauzează defecțiuni în funcționarea complexului tehnic si de program;
71.5. efectuarea periodică planificată a copiilor de siguranță a datelor și fișierelor mijloacelor de program;
71.6. efectuarea tuturor măsurilor aferente asigurării restabilirii si continuității funcționării RSV în cazul incidentelor.
72. Posesorul RSV elaborează și implementează politica de securitate informațională pentru asigurarea respectării regulilor, standardelor și normelor în domeniul securității informaționale, incluzând:
72.1. identitatea persoanei responsabile de politica de securitate;
72.2. principalele măsuri tehnico-organizatorice necesare asigurării funcționarii RSV;
72.3. procedurile interne ce exclud cazurile de modificare nesancționată a mijloacelor software și/sau a informației din RSV;
72.4. responsabilitățile personalului utilizatorului RSV privind asigurarea securității informaționale;
72.5. procedurile de control intern al utilizatorului RSV privind respectarea condițiilor de securitate informațională.
73. Securitatea informațională a RSV se asigură prin aplicarea metodelor și efectuarea acțiunilor descrise în planul de continuitate al RSV și, după caz, a procedurilor operaționale.
74. Securitatea informațională se menține pe parcursul întregului ciclu de viață al RSV și se perfecționează continuu pentru prevenirea noilor pericole.
75. Fiecare utilizator asigură prevenirea, informarea sau, după caz, instruirea personalului implicat privind metodele si procedeele de contracarare a pericolelor informaționale.
76. Toți utilizatorii RSV poartă răspundere disciplinară, civilă, contravențională sau penală în conformitate cu actele normative, pentru prelucrarea, divulgarea, transmiterea datelor din RSV persoanelor terțe contrar prevederilor legislației.
77. Funcționarea RSV se suspendă de către posesor, în una dintre următoarele situații:
77.1. în timpul efectuării lucrărilor profilactice ale complexului de mijloace software și hardware al RSV;
77.2. la apariția circumstanțelor de impediment care justifică neexecutarea obligației;
77.3. la încălcarea cerințelor sistemului securității informației, dacă aceasta prezintă pericol pentru funcționarea RSV;
77.4. în cazul apariției dificultăților tehnice în funcționarea complexului de mijloace software și hardware al RSV;
77.5. la decizia argumentată a posesorului, în condițiile legii.
78. Lucrările profilactice planificate în complexul de mijloace software și hardware se efectuează după notificarea registratorilor de către posesor, în baza unui plan, cu cel puțin două zile lucrătoare înainte de inițierea lucrărilor, cu indicarea termenului de finalizare a acestora, după caz, dacă aceasta este posibil. Lucrările profilactice neplanificate se efectuează la necesitate ca urmare a identificării unor deficiențe în baza sesizărilor utilizatorilor, după coordonarea prealabilă cu posesorul în situația nefuncționării sau funcționării necorespunzătoare a complexului de mijloace software și hardware.
79. În cazul apariției circumstanțelor de impediment care justifică neexecutarea obligației și a dificultăților tehnice în funcționarea complexului de mijloace software și hardware al RSV din vina persoanelor terțe este posibilă suspendarea funcționării RSV, cu informarea utilizatorilor RSV prin mijloacele tehnice disponibile.
Secțiunea 2
Protecția datelor cu caracter personal din RSV
80. Datele de identificare și individualizare fac parte din categoria datelor cu caracter personal. Asigurarea securității, confidențialității și a integrității datelor prelucrate în cadrul RSV se efectuează de către utilizatori cu drepturi de acces cu respectarea strictă a cerințelor față de asigurarea securității datelor cu caracter personal la prelucrarea acestora.
81. Dreptul de informare a utilizatorului datelor cu caracter personal, dreptul de acces la datele cu caracter personal, dreptul de intervenție asupra datelor cu caracter personal, dreptul de opoziție al utilizatorului datelor cu caracter personal și alte aspecte ce țin de domeniul protecției datelor cu caracter personal se vor realiza în condițiile prevederilor actelor normative ce fac obiectul de reglementare în domeniul respectării drepturilor utilizatorului de date cu caracter personal.
82. Prelucrarea de date din RSV trebuie să garanteze respectarea următoarelor principii privind protecția datelor cu caracter personal:
82.1. specificarea și limitarea scopului;
82.2. adoptarea de masuri tehnice și organizaționale în scopul asigurării unui nivel adecvat de protecție a datelor cu caracter personal.
83. În cazul incidentelor de securitate, utilizatorii vor întreprinde măsuri necesare pentru depistarea sursei de producere a incidentului, vor efectua analiza acestuia și vor înlătura cauzele incidentului de securitate, cu informarea Centrului National pentru Protecția Datelor cu Caracter Personal

Capitolul VIII
CONTROLUL ȘI RESPONSABILITATEA
84. RSV este supus unui control intern și extern. Controlul intern este efectuat permanent de către posesor, iar controlul extern este efectuat de către instituțiile abilitate și certificate în domeniul auditului.
85. Responsabilitatea pentru organizarea funcționării RSV aparține posesorului acestuia.
86. La organizarea controlului extern a RSV posesorul este obligat să asigure dreptul de acces la complexul de mijloace software și hardware ale RSV.
87. Responsabilitatea pentru ținerea RSV revine posesorului, care este obligat să întreprindă masurile de rigoare pentru eliminarea neconformităților depistate, cu ulterioara informare a organului de control.
88. Controlul legalității operațiunilor de prelucrare a datelor cu caracter personal desfășurate în RSV se efectuează de către Centrul Național pentru Protecția Datelor cu Caracter Personal (CNPDCP).
89. Utilizatorii RSV care consumă date cu caracter personal sunt responsabili, în conformitate cu cadrul normativ, pentru divulgarea, transferul către persoane terțe și utilizarea acestora în scopuri personale.
90. Utilizatorii responsabili pentru administrarea RSV, înregistrarea datelor, furnizarea datelor și asigurarea funcționării RSV, poartă răspundere personală în conformitate cu cadrul normativ, pentru completitudinea, autenticitatea, veridicitatea, integritatea datelor, precum și pentru păstrarea și utilizarea acestora.



13
